ประเทศ ซิลิคอนแวลลีย์
รู้ไหมว่าบริษัท Facebook, Google, Apple อยู่ในที่แห่งนี้ พื้นที่ผลิตนวัตกรรมที่สำคัญที่สุดแห่งหนึ่งของโลก พื้นที่ที่คนจำนวนมากบนโลกใบนี้อยากเข้าไปทำงานด้วยมากที่สุด และพื้นที่ที่สร้างรายได้มากกว่า GDP ของหลายๆ ประเทศในโลกใบนี้.. ยินดีต้อนรับสู่เรื่อง ประเทศ ซิลิคอนแวลลีย์
26 ม.ค. 2561

ประเทศ ซิลิคอนแวลลีย์ / โดย ลงทุนแมน
รู้ไหมว่าบริษัท Facebook, Google, Apple อยู่ในที่แห่งนี้
พื้นที่ผลิตนวัตกรรมที่สำคัญที่สุดแห่งหนึ่งของโลก
พื้นที่ที่คนจำนวนมากบนโลกใบนี้อยากเข้าไปทำงานด้วยมากที่สุด
และพื้นที่ที่สร้างรายได้มากกว่า GDP ของหลายๆ ประเทศในโลกใบนี้..
ยินดีต้อนรับสู่เรื่อง ประเทศ ซิลิคอนแวลลีย์
ซิลิคอนแวลลีย์เป็นชื่อเรียกของพื้นที่ทางตอนใต้ของอ่าวซานฟรานซิสโก ซึ่งอยู่ทางด้านเหนือของรัฐแคลิฟอร์เนีย สหรัฐอเมริกา
ชื่อของซิลิคอนแวลลีย์ เกิดจากการผสมคำ 2 คำ คือ "ซิลิคอน" ที่เป็นแหล่งพัฒนาซิลิคอนชิปซึ่งเป็นชิ้นส่วนสำคัญสำหรับเก็บข้อมูลหน่วยความจำในระบบคอมพิวเตอร์ ส่วนคำว่า "แวลลีย์" ที่แปลว่า หุบเขา ก็มาจากพื้นที่ที่เป็นหุบเขาในบริเวณนั้น
ผู้ที่มีบทบาทหลักในการพัฒนาพื้นที่ซิลิคอนแวลลีย์ในช่วงแรกคือ มหาวิทยาลัยสแตนฟอร์ดซึ่งเป็นหนึ่งในมหาวิทยาลัยชั้นนำของโลก
โดยในช่วงทศวรรษ 1940 – 1950 นายเฟรดิก เทอร์แมน คณบดีของคณะวิศวกรรมศาสตร์ได้พยายามผลักดันให้มีการพัฒนาพื้นที่แห่งนี้ โดยชักชวนอาจารย์และศิษย์เก่าที่จบไปแล้วให้มาเปิดบริษัทในบริเวณซิลิคอนแวลลีย์ เช่น Hewlett-Packard, Variant Associates รวมไปถึงบริษัทชั้นนำด้านไอทีอีกจำนวนมาก
อย่างที่หลายคนรู้ ซิลิคอนแวลลีย์ นับเป็นหนึ่งในพื้นที่ที่สร้างรายได้มหาศาล และมีบทบาทที่สำคัญต่อเศรษฐกิจของสหรัฐอเมริกา
ในปี 2015 มูลค่าธุรกิจเงินร่วมลงทุน (Venture Capital Investment) ของสหรัฐอเมริกาอยู่ที่ 1.94 ล้านล้านบาท
เฉพาะที่ซิลิคอนแวลลีย์มีจำนวนเท่ากับ 8.6 แสนล้านบาท หรือ 44% ของมูลค่าธุรกิจเงินร่วมลงทุนทั้งประเทศ
ในปี 2016 พื้นที่ในซิลิคอนแวลลีย์สร้างรายได้รวมกว่า 7.8 ล้านล้านบาท
7.8 ล้านล้านบาท มากแค่ไหน?
เท่ากับ GDP ของฟินแลนด์ และเวเนซุเอลา ทั้งประเทศ (7.8 ล้านล้านบาท)
แล้วถ้ามาเทียบกับประเทศไทยเรา?
รายได้รวมของซิลิคอนแวลลีย์จะประมาณ 60% ของ GDP ไทยในปี 2016 ที่ 13.4 ล้านล้านบาท
และ มากกว่างบประมาณของไทย ปี 2016 ที่ 2.7 ล้านล้านบาท
ในส่วนของไทยเรานั้น ช่วงที่ผ่านมาหลายฝ่ายก็ให้ความสำคัญกับนโยบาย Thailand 4.0 เพื่อยกระดับรายได้และความสามารถในการแข่งขันของประเทศ
โดยหนึ่งในโครงการที่สำคัญ คือ ระเบียงเศรษฐกิจพิเศษภาคตะวันออก (EEC)
โดยภายในแผนก็มีโครงการ Silicon Valley Thailand เพื่อเพิ่มขีดความสามารถของประเทศในด้านเทคโนโลยีดิจิทัล หรือนวัตกรรมใหม่ๆ
ซึ่งถ้าประสบความสำเร็จก็น่าจะช่วยสร้างการเติบโตครั้งใหม่ให้แก่ประเทศ
เพราะเราต้องยอมรับว่า ณ วันนี้ หลายๆ อย่างในประเทศเราเริ่มสู้ประเทศคู่แข่งไม่ได้
เราในฐานะที่เป็นคนไทย และเจ้าของประเทศ ควรจะทำยังไงเพื่อเป็นส่วนหนึ่งในการเปลี่ยนแปลงหลายๆ อย่างไปในทางที่ดีขึ้น อย่างน้อยก็ไม่ใช่เพื่อใครแต่เพื่อประเทศของเราในวันนี้และลูก หลาน ของเราในอนาคตนั่นเอง
แต่ถึงเราไม่เป็นซิลิคอนแวลลีย์ก็ไม่เป็นไร ประเทศเราน่าจะเป็นประเทศซิลิโคนแวลลีย์ แทนได้ จำนวนผู้ชายผู้หญิงที่เสริมซิลิโคนในประเทศเรา น่าจะเป็นอันดับต้นๆของโลก ไม่แพ้ใคร..
----------------------
ถ้าชอบเรื่องแบบนี้ ให้ติดตามได้ที่แอปพลิเคชั่น ลงทุนแมน
ลงทุนแมนมี "แอป" แล้ว โหลดฟรีที่ 
ทั้ง iOS และ android
ต่อไปในแอป จะมีเรื่องนอกเหนือจากที่ลงในเฟซบุ๊คด้วย
----------------------
Reference
-
-
-
-
-
-
-
-